Giancarlo Fisichella

Giancarlo Fisichella (sündinud 14. jaanuaril 1973 Roomas) on Itaalia Vormel 1-sõitja.

 Enne Vormel 1 

Nagu enamik Vormel 1 sõitjaid, alustas temagi kardisportlasena. 1992–1994 sõitis ta Itaalia Vormel 3 sarjas. Esimesel aastal kogus ta 8 sõidust 1 võidu ja 11 punkti, millega oli 8. 1993. aastal kogus ta 12 sõidust 2 võitu ja 36 punkti, millega oli 3. Kvalifikatsiooni ta neil aastatel ei võitnud, kuid 1994. aastal võitis ta 20 etapist 11, samuti 11 kvalifikatsiooni ja tuli 309 punktiga Itaalia meistriks.

1995. aastal osales ta Saksamaa turismiautode meistrivõistlustel, olles 12 sõidust kogutud 30 punktiga 15., ja turismiautode maailmameistrivõistlustel (see peeti samade autodega ja samadel radadel mis Saksamaa MV), kus ta 10 sõidus saadud 37 punktiga 10. 1996. aastal oli ta Saksamaa turismiautode meistrivõistlustel 24 sõidust kogutud 139 punktiga 6., kuid selles sarjas jäidki tal nii kvalifikatsiooni- kui ka etapivõit saamata.

 Vormel 1 
 1996: Minardi 

1996 debüteeris ta Vormel 1-s Minardi meeskonnas. Tema parim koht oli 8., mis andis 19. koha. Tema meeskonnakaaslase Pedro Lamy parim koht oli 10., millega oli 20. Poole hooaja pealt vahetati Fisichella välja Giovanni Lavaggi vastu, kes maksis peale õiguse eest sõita, ent tema parimaks kohaks jäi 10. ja ta oli hooaja kokkuvõttes 22.

 1997: Jordan 

1997 palkas Jordan endale debütandi Ralf Schumacheri ja peaaegu debütandi Fisichella, kes pidid asendama Rubens Barrichellot ja spordist loobunud Martin Brundle'it. Tulemuseks oli Jordani läbi aegade parim hooaeg. Schumacher tuli juba 3. etapil Argentina Grand Prix'l kolmandaks, Fisichella sai järgmisel etapil San Marino Grand Prix'l 4. kohaga oma esimesed punktid, tuli Kanada Grand Prix'l kolmandakski ja lisas Belgia Grand Prix'l koguni teise koha. Kokku oli Fisichella 20 punktiga 8. ja Schumacher 13 punktiga 11. Etapivõit jäi küll saamata, ent veel kunagi polnud Jordan saanud ühel hooajal kolme poodiumikohta, ühelt sportlaselt 20 punkti ega kokku 33 punkti. Meeskondlikult oli Jordan 5.

Järgmiseks aastaks pikendas Jordan lepingu just Schumacheriga, palgates Fisichella asemele eksmaailmameistri Damon Hilli, kes tõigi Jordanile läbi aegade esimese etapivõidu, kuid kokkuvõttes sai samamoodi 20 punkti ja Schumachergi ei saanud rohkem.

 1998–2001: Bennetton 

1998 vajas Benetton kaht sõitjat lahti lastud Jean Alesi ja spordist loobunud Gerhard Bergeri asemele, kellega kaitsta meeskondlikku 3. kohta. Nendeks said lootustandev Fisichella ja meeskonna senine kolmas sõitja Alexander Wurz. Fisichella sõitis kaks korda järjest, Monacos ja Kanadas, teiseks, kogus 16 punkti ja oli 9. Wurz poodiumile ei jõudnud, ent ikkagi oli 17 punktiga 8. Argentinas sõitis Wurz kiireima ringi. Meeskondlikult oli Bennetton 33 punktiga 5., kaotades viimasel etapil punktiga möödunud Jordanile.

1999 meeskonna allakäik jätkus. Meeskonna ainsa poodiumikoha, teise koha tõi Fisichella Kanadast. Esimese 6 etapiga oli Fisichellal 13 punkti ja Wurzil 1 punkt, ülejäänud 10 etapist lisandus üksnes Wurzile 2 punkti. Fisichella oli 9., Wurz 13. ja Bennetton 16 punktiga 6.

2000. aastal tõi Fisichella Bennettonile kolm poodiumikohta Brasiilias, Monacos ja Kanadas, olles 18 punktiga 6. Taas ei tulnud 9 viimaselt etapilt punktilisa. Wurz kogus 2 punkti, oli 15. ja lasti lahti. Meeskondlikult jagas Bennetton 4. kohta BAR Hondaga ja tunnistati 4.-ks, sest Honda ei suutnud kordagi poodiumile sõita.

2001. aastal palgati Wurzi asemele Jenson Button, kes polnud aga põrmugi parem (samuti 2 punkti, 17. koht). Fisichella sõitis Belgias poodiumile, kogus 8 punkti ja oli 11. Bennetton oli 10 punktiga 7.

Hooaja lõpus müüdi Bennetton Renault'e, kusjuures meeskonna müügisumma oli vormelimaailmas rekordiline. Ent Renault F1 võttis tööle just Buttoni ja tema kõrvale Jarno Trulli, Fisichellat nad ei tahtnud.

 2002–2003: Jordan 
2002. aastaks vajas Jordan kaht sõitjat, sest Trulli olid nad Renault'le müünud, Jean Alesi oli spordist loobunud ja kolmas sõitja Ricardo Zonta oli lihtsalt nõrk. Sõitjateks said Fisichella ja Takuma Satō. Jordani allakäik jätkus. Fisichella kogus 7 punkti, oli 11. ja sai edasi sõita, Satō teenis alles viimasel etapil 2 punkti, millest oli jätkamiseks liiga vähe (15. koht). Meeskondlikult oli Jordan 6.

2003. aastaks palgati Satō asemele iirlane Ralph Firman, kelle parimaks kohaks jäi 8. Fisichellal õnnestus seevastu saada Brasiilias oma elu esimene etapivõit, mis jäi ka Jordani viimaseks ja meeskonna ainsaks helgeks hetkeks hooajal. Fisichella võitis etapi 110. katsel, mis on vormelimaailmas läbi aegade 5. tulemus. Ta oli 12 punktiga 12., Jordan 13 punktiga 9. ehk eelviimane.

Kummagi sõitjaga ei pikendatud lepingut, kuid auto oli lihtsalt kehv, asemele palgatud sugugi mitte nõrgad sõitjad ei saanud niigi palju punkte ja 2005. aastal lõpetas Jordan tegevuse.

 2004: Sauber 
2004. aastaks vajas kaht sõitjat Sauber Nick Heidfeldi ja Heinz-Harald Frentzeni asemele. Heidfeld maandus Jordanis, aga Frentzen ei leidnudki endale kohta ja tema vormelikarjäär oli läbi. Fisichella ja Felipe Massa sõitsidki neist märgatavalt paremini. Poodiumile ei jõutud, kuid Fisichella oli 22 punktiga 11. ja Massa 12 punktiga 12. Sauber oli 34 punktiga 6.

Fisichella katkestas hooajal ainult ühe sõidu ja selline kindlus avaldas vist muljet Renault'le, kes vajas stabiilset sõitjat.

 2005–2007: Renault 

Fisichella võitis kohe avaetapi Austraalias, mis jäi tema ainsaks hooajal. Teine koht tuli Jaapanist, kolmas Itaaliast. Tema meeskonnakaaslane Fernando Alonso tuli 133 punktiga kindlaks maailmameistriks ja Fisichella 58 punktist (5. koht) piisas, et tagada Renault'le meeskondlik maailmameistritiitel. 3. koht jäi 4 punkti kaugusele.

Samasugune oli 2006. aasta. Fisichella võitis hooaja teise etapi Malaisias, kolmandaid kohti lisandus omajagu ning Fisichella oli 72 punktiga 4. Alonso tuli 134 punktiga maailmameistriks ja Renault oli 206 punktiga parim meeskond (Ferrari 201).

2007. aastal müüs Renault Alonso McLarenisse. Fisichella kõrvale palgati debütant Heikki Kovalainen. Selgus, et Fisichella ei suutnud esineda tasemel, mida meeskonna liidrilt nõuti. Kovalainen tuli hooaja lõpupoole korra teiseks, mis jäi Renault' ainsaks poodiumikohaks hooajal. Fisichella oli 21 punktiga 8., Kovalainen 30 punktiga 7. McLareni diskvalifitseerimise tõttu andis meeskonna 51 punkti siiski 3. koha. Kovalainen liikus Renault'st nii-öelda ülespoole, McLarenisse, Fisichella allapoole, Force Indiasse.

 2008–2009: Force India 
Force Indias sõitsid 2008. aastal Fisichella js Adrian Sutil. Testsõitja oli Vitantonio Liuzzi. Auto oli vilets, Sutili parimaks kohaks jäi 13., Fisichella parimaks kohaks 10. Meeskondadest oli Force India eelviimane, sest Super Aguri ei suutnud hooaega lõpunigi sõita ja punkte ka ei saanud.

2009. aasta Belgia GP teise kohaga teenis Giancarlo Fisichella Force Indiale meeskonna esimesed punktid ja seni ainsa poodiumikoha. Järgmisel etapil Itaalias sõitis Sutil Force India seni ainsa kiireima ringi ja lõpetas etapi 4. kohaga. Need punktid jäidki Force Indiale ainsateks. Fisichella oli 8 punktiga 15., Sutil 5 punktiga 17. ja Force India 13 punktiga eelviimane, 9.

 2009: Ferrari 
Alates 2009. aasta Itaalia GP-st kuni hooaja lõpuni asendas Giancarlo Fisichella Ferrari meeskonnas vigastatud Felipe Massat. Punkte ta Ferrarile ei toonud (parim koht oli 9.) Alates 2010. aastast on ta Ferrari testisõitja. Force Indias asendab Fisichellat Liuzzi.

 Eraelu 

Fisichella abiellus oma lapsepõlvesõbra, endise tantsutüdruku Luna Castellaniga. Neil on kaks last, tütar Carlotta ja poeg Christopher.

 Välislingid 

 Giancarlo Fisichella koduleht
 Formula 1 history and statistics Drivers, teams, grand prix, all results since 1950


Kategooria:Itaalia Vormel 1 piloodid
Kategooria:Itaalia motosportlased
Kategooria:Sündinud 1973